നിയമസഭാ കയ്യാങ്കളി കേസില് സുപ്രീം കോടതി നാളെ വിധി പറയും ന്യൂഡല്ഹി: നിയമസഭാ കയ്യാങ്കളി കേസില് കേരളത്തിന്റെ ഹര്ജിയില് നാളെ സുപ്രീം കോടതി വിധിപറയും. ജസ്റ്റിസ് ഡി വൈ ചന്ദ്രചൂഡ് അദ്ധ്യക്ഷനായ ബെഞ്ചാണ് വിധി പറയുക. കയ്യാങ്കളി കേസ് അവസാനിപ്പിക്കാന് അനുമതി തേടി സര്ക്കാര് നല്കിയ ഹര്ജിയിലാണ് വിധി. രാവിലെ 10.30ന് സുപ്രീം കോടതി കേസില് വിധിപറയും. കേസിന്റെ വാദം കേട്ട വേളയില് ജഡ്ജിമാരുടെ ഭാഗത്തുനിന്ന് നിശിത വിമര്ശനങ്ങള് ഉയര്ന്നിരുന്നു. പ്രതികളായ ജനപ്രതിനിധികള് വിചാരണ നേരിടേണ്ടതാണെന്ന് ബെഞ്ച് അഭിപ്രായപ്പെടുകയും ചെയ്തിരുന്നു. നിയമസഭക്കുള്ളില് പൊതുമുതല് നശിപ്പിച്ച കേസ് പിന്വലിക്കാന് സര്ക്കാരിന് സാധിക്കില്ലെന്ന് കേസില് വാദം കേള്ക്കവെ കോടതി വ്യക്തമാക്കിയിരുന്നു. കേസ് അവസാനിപ്പിക്കാന് എന്ത് പൊതുതാല്പര്യമെന്ന ചോദ്യവും കോടതി ഉയര്ത്തിയിരുന്നു. വി. ശിവന്കുട്ടി, കെ.ടി. ജലീല്, ഇ.പി. ജയരാജന്, കുഞ്ഞഹമ്മദ് മാസ്റ്റര്, സി.കെ. സദാശിവന്, കെ. അജിത് എന്നീ പ്രതികള് വിചരണ നേരിടണം എന്ന ഹൈക്കോടതി ഉത്തരവിനെതിരേയാണ് സംസ്ഥാന സര്ക്കാര് സുപ്രീം കോടതിയെ സമീപിച്ചിരുന്നത്. 2015ല് അന്നത്തെ ധനമന്ത്രി കെ.എം.മാണി ബജറ്റ് അവതരിപ്പിക്കുന്നത് തടസ്സപ്പെടുത്താന് നടന്ന പ്രതിഷേധം നിയമസഭക്കുള്ളില് കയ്യാങ്കളിയായി മാറുകയായിരുന്നു.